**578. fundur stjórnar BSE haldinn í Búgarði 27.9.20 kl. 20.**

Mætt á fundinn: Gunnhildur, Birgir og Helga auk framkv.stjóra sem ritaði fundargerð. Guðmundur og Gestur boðuðu forföll.

Dagskrá:

**1 Málefni aukabúnaðarþings** sem boðað hefur verið til 29.9. vegna fjárhagsstöðu Hótel Sögu.  
Hermann Ingi Gunnarsson búnaðarþingsfulltrúi og stjórnarmaður í BÍ var boðaður á fundinn, en forfallaðist og var í símasambandi. Hermann Ingi fór yfir stöðu málsins.  
Hótel Saga tæknilega séð gjaldþrota. Tilgangur með auka bún.þingi er að stjórn fái tæki í hendurnar til að fara í söluferli með hótelið. Að sögn Hermanns Inga er ótrúlega mikill áhugi fyrir hótelinu og bæði fyrir að kaupa fasteignina og reksturinn og síðan einnig að kaupa eingöngu reksturinn og leigja húsnæðið. Skuldir félagsins er það miklar að hótelið er tæplega rekstrarhæft.   
**2.** **Aðalfundur BSE** sem boðað hefur verið til 22.10. Ákvörðun um skipulag, staðsetningu fundarins og verðlaunaveitingar. Einnig var rætt um fyrirhugaðar lagabreytingar sem snúa að 8. gr. laga BSE. Þar stendur eftirfarandi:  
„Samkvæmt 11. gr. Samþykkta Bændasamtaka Íslands skal Búnaðarsamband Eyjafjarðar kjósa 2 fulltrúa á búnaðarþing og tvo til vara. Formaður BSE er sjálfkjörinn. Kjósa skal annan mann til tveggja ára í senn. Einnig skal kjósa 2 varamenn til jafn langs tíma.“

Greininni verði breytt á þann veg að við setninguna „Formaður BSE er sjálfkjörinn.“ bætist „og er varaformaður varamaður hans“.   
Tillaga er um að ef Hvatningarverðlaun verði veitt séu Lindigarðar ehf á Ósi í Hörgársveit vel að verðlaunum komin, fyrir lífræna grænmetisframleiðslu sem er stunduð þar. Einnig er tillaga um að bændur á Grund í Svarfaðardal fái nautgriparæktarverðlaun BSE.

Nánari ákvarðanir eins og um staðsetningu og fyrirkomulag verði tekin eins seint og hægt er vegna Kórónuveirunnar (Covid 19).

Fundi slitið um kl. 22.  
Sigurgeir B. Hr.